Muizenberg-polisiekaptein doodgesteekArgieffoto bloot ter illustrasie. (Foto: Tania Heyns/Maroela Media) ŉ Beampte van die Muizenberg-polisiestasie is Saterdagaand in Khayelitsha, die uitgebreide township in Kaapstad, vermoor. Die 37-jarige kaptein is na bewering doodgesteek. Brig. Novela Potelwa, polisiewoordvoerder, sê dit het vroeg Sondagoggend aan die lig gekom dat die betrokke kaptein, wie se naam nie in hierdie stadium amptelik bekend gemaak is nie, vermoor is. “Dit is nog nie duidelik wat aanleiding tot die noodlottige voorval gegee het nie, maar die Valke ondersoek nou ŉ saak van moord,” sê sy. “Die ondersoekbeamptes het ook reeds ŉ verdagte in hul visier wat na verwagting eersdaags in hegtenis geneem sal word.” Die Suid-Afrikaanse Polisiediens (SAPD) se bestuur het intussen hul meegevoel met die oorlede beampte se geliefdes betuig. Volgens Potelwa steier die ander beamptes verbonde aan die polisiestasie onder die skoknuus. Die betrokke polisiestasie het intussen onderneem om verdere besonderhede oor hul gevalle kollega bekend te maak nadat die inligtingsessie met sy familie afgehandel is.